  Виталий Пронин  Нырысетӥ сентябрь. Школа. Дышетӥсь. Та кылъёс котькуд адямилэн лул-вираз пыӵаса кылё. Нырысьсэ школае вамыштэмзы сярысь туннэ верало шаерысьтымы тодмо адямиос.Владимир Владыкин, история наукаосъя доктор, профессор: - Нырысетӥ классэ мынэме дырысен 68 ар ортчиз ини! Со аръёсты лыдъяны ик шурдӥсько. Но со нуналэз али кадь ик тодӥсько. Школае монэ, китӥм кутыса, анае нуиз. Медам пегӟы, шуиз, дыр. Кез посёлокын улӥмы. Отын школа юрт одӥг гинэ ӧй вал. Муми кык этажъем пичи юртэ пыртӥз: таязын, пе, дышетскод, берло эн сураськы. Школалэн кенер сьӧраз чебересь шундыберганъёс будо вал. Со шундыберганъёс улытозям син азям кылизы. Али но, Ван Гоглэсь шундыберган сярысь суредзэ адӟыса, соку ик тодам лыктэ пичи дыры.Нырысетӥ дышетӥсе туж визьмо но чебер потӥз. Дунне вылын сыӵе адямиос ик ӧвӧл, дыр, малпай. Сокем мон солы синмаськи. Ӵуказеяз шуизы, мыным, пе, куд-ог нылпиосын ӵош мукет классэ выжоно луоз. Анае ньыль пиосты огназ будэтӥз. Атаймы войнае быриз. Со вакытэ но адямиосты умойлы но, аламалы люко вал. Анае милемыз огназ будэтэ бере, озьыен, нылпиоссэ тыро-пыдо пыд йылаз ӝутыны уз быгаты, малпазы, дыр. Тетрадьме, ручкаме басьтӥ но мукет классэ мынӥ. Мария Ивановна Наумова доры шеди. Паймымон ӟеч адями вал со. Мария Ивановна мынэсьтым быдэс улонме берыктӥз. 3-тӥ классын дышетскыкум, со монэ пиналъёслэсь тетрадьёссэс эскерыны ӧтчалляз. Варенняен чай секталляз. Сыӵе ческыт варенняез улытозям ӧй сиылы ни.Георгий Карманов, медицина удысысь подполковник, чугун сюрес вылын ужасьёслэн больницаысьтызы эмчи:- Ми, гуртын будӥсь нылпиос, ваньмы синтэм коӵышпиос кадь школае мынӥмы. Со вакытэ нэнэе Сарапулын ветеринаръёслэсь тодон-валанзэс будэтон курсъёсын дышетскиз. Валамон ини, бертыны ӧз лэзе. Тятяе Пензае суредасе дышетскыны кошкемын. Ми доре кылемын пересь анаеным но Виктор агаеным. Нырысетӥ сентябре бакча берамы, тузон поттыса, Бигра Петя эшеным тракторен шудӥськом. Оломар вискын дорамы агае вуиз: тон мар кариськод, малы школае уд мынӥськы, шуэ. Тонэ, пе, туэ нырысетӥ классэ гожтӥзы ук, ойдо чаляк. Пельпумам пастухе ветлон выллем сумка   ошиз но келяз. Школа азбаре одӥг строе султытӥзы.- Мон, Таисия Фёдоровна Андриянова, тӥляд дышетӥсьты луо, - шуиз чебер дӥсяськем нылкышно.Собере, шорамы кема учкыса сылэмез бере, будэтӥз:- Таӵе дӥськутэн, нылпиос, школае ветлыны уг яра. Ӵуказе, пыдкутчан кутчаса, лыктэ, йырсидэс ӵышке.Собере чингыли жингыртӥз. Милемыз югыт но чебер классъёсы пыртӥзы...Таисия Фёдоровна милемыз адямие поттӥз. Тау солы. Со улонысь кошкемын ни ке но, солэн визьмо тусбуез ноку йырысь уз поты.Владимир Соловьёв, егитъёсын ужанъя министр:- Ми школае мынон вакыт Алнаш ёросысь Туймыйыламы шор ёзо школамы ӧй вал на. Бадӟым классъёсын дышетскисьёс милемыз, китӥмы кутыса, покчи классъем школае, палэнэ, нуизы. Школае мынӥсько шуыса, курданэ ӧй вал. Нырысетӥ классэ ӝутскем мылкыдын мынӥ. Улонад бадӟым вамыш лэсьтӥськод ук. Но вазен малы ке но школае мынонэз но, вордскем нуналъёсмес но туала аръёсы сямен ӧм пусйылэ.Ми, удмурт гуртъёсын будӥсь нылпиос, школае мынытозямы, ӟуч кылэз ӧм тодылэ. Одӥг пол ӟуч кылын дышетӥсь мынэсьтым мар ке но сьӧд буёл сярысь юаз. Дорам мынам сьӧд-сьӧд пуные вал. Соку ик син азям сое пуктӥ. Солы луыса, шонер валэктон сётыны быгатӥ: чёрный, шуи. Али талы серем потэ, нош соку чик но серем ӧй вал.Наталья Ушакова, «Шулдыр ӝыт» ансамбльысь кырӟась:- Мон пичи дыръям нылпи садэ ӧй ветлы. Анай-атае артистъёс вал бере, куинь аресысен кутскыса, ялан сьӧразы гастрольёсы нуллӥзы. Дышетскыны паймыса мынӥ. Куд-огез покчиос угось ог-огзэс ӟеч тодо ни вал, ваче верасько, шудо. Кышкаса кадь учкылӥ: быгато-а мон соосын эшъяськыны. Ми нырысьсэ Кузебай Герд нимо гимназие мынӥмы. Шумпотӥ, мыным соку выль сумка, дӥськут но туфли басьтӥзы. Гимназие мынонмы милям калыклэсь пӧртэмгес луиз: нырысетӥ сентябре сое усьтыса ӧз вуттэ, тупатъян ужъёссы кылемын на вылэм.  Дышетскыны 20-тӥ сентябре гинэ кутскимы ай.Тодӥсько на, шорам соку тросэз учкылӥзы: та, пе, Анатолий Ушаковлэн но Галина Платоновалэн нылзы. Нырысетӥ дышетӥселы шумпотыса сяськаосме кузьмай. Мон солы соку ик синмаськи: пичи гинэ мугоро, тӧдьы йырсиё. Со вал Татьяна Михайловна Волкова.Линейкамы гимназилэн азбараз ортчиз. Отын, милесьтым азьло дышетскисьёс ӧй вал на бере, нырысетӥ классэ мынӥсьёс, дышетӥсьёс но анай-атайёс гинэ сылӥзы. Директормы Ольга Константиновна Шилова шуиз: татын дышетскозы удмурт элиталэн нылпиосыз. Ми, покчиос, со кылэз соку ӧм валаллялэ на.Любовь Тихонова.  